En av norges fremste kreftleger sier metoden er den mest lovende han har hørt om.

Av Svein Lian

Et lite selskap i Tromsø, Lytix biopharma, har gjort oppsiktsvekkende funn i sin forskning om kreftbehandling. Ekspertene kaller fremskrittet fantastisk.

– Når kreftcellen blir tilsatt et spesielt molekyl så krymper og ødelegges den, før den sprekker, sier Baldur Sveinbjörnsson, en av forskerne bak prosjektet.

Når kreftcellen har sprukket er den ikke lenger skadelig.

– Kreftcellen dør, sier Sveinbjörnsson.

Se hele reportasjen her.

Testet på mus og rotter

Det forskerne har benyttet seg av er egenskapene til et stoff som finnes i melk og råmelk. Når stoffet sprøytes inn i en kreftsvulst drepes kreftcellene. Samtidig mobiliseres immunforsvaret til å gjenkjenne og drepe andre kreftceller i kroppen.

Sveinbjörnsson og kollegene i firmaet Lytix biopharma har prøvd molekylet på mus og rotter.

– Svulstene minsker og blir etter hvert helt borte.

Forskerne skal nå inn i en avgjørende fase av forsøk for om metoden blir tilgjengelig for kreftpasienter. Til høsten skal over 50 personer i Norge, Belgia og England testes.

– Per i dag har dette størst potensial på svulster som ligger i overflaten, hvor vi kan sprøyte det rett inn, sier Baldur Sveinbjörnsson.

POSITIVE: Kreftforeningen er positive til den nye behandlingsformen.

Mange kan bli friske

– Dette er noe av det mest lovende jeg har sett og vært borti, sier Pål Dag Line, Avdelingsleder på avdeling for transplantasjonsmedisin ved Oslo universitetssykehus (OUS).

Han har forsket på hvordan denne medisinen virker på dyr. Han understreker at man skal være skeptisk til behandlingsmetoder som lover mye, men denne gange tør han håpe.

– Mange pasienter som i dag dør av kreft kan enten bli friske eller kan leve lenge med kreftsykdommen, sier Line.

Kollega Gunnar Kvalheim, leder for seksjon for celleterapi ved OUS forklarer at kroppen reagerer kraftig på medisinen.

– Vi ser at kroppen reagerer veldig kraftig når molekylene settes inn i svulsten, ved at immunapparatet blir stimulert, sier Kvalheim.

Viser hva Norge bør satse på

Forskerne mener denne typen immunterapi vil bli svært viktig i fremtidig kreftbehandling.

– Dette er helt fantastisk og viser godt hva vi bør satse på i Norge, sier Pål Dag Line.

Også Kreftforeningen følger utviklingen.

– Vi ser veldig positivt på det, fordi det har gitt såpass gode resultater i prekliniske forsøk, sier Jannikke Ludt seksjonssjef i Kreftforeningen.

Hun mener likevel man må huske at det er lang vei fra testing på dyr til mennesker.